🔐 Nasveti, kako izboljšati svoj Avdio Video zmenek

Ko pomisliš na zmenek, si najbrž predstavljaš skupno kavico v kakšni prijetni kavarni z super razgledom. A časi se spreminjajo, za nami je nekaj let socialnega distanciranja, ki so prinesla nove načine spoznavanja.

Video klici so postali del našega vsakdana – zakaj ne bi tega izkoristili tudi za spoznavanje simpatij? Na ona-on.com so Avdio Video zmenki odlična alternativa zmenkom v živo, ki ti omogočajo, da se s simpatijo najprej slišiš prek avdio klica (brez da izdaš svojo telefonsko številko), nato pa se lahko še vidita prek video klica.

Kako opravim video klic?

In če avdio klic ne zahteva dodatnega napora, ker je to pravzaprav telefonski klic, ki namesto prek telefonske številke poteka kar preko klepeta na ona-on.com, pa je video pogovor drugačen in zahteva malce več priprav.

Pripravili smo nekaj praktičnih nasvetov, kako se pripraviti na video zmenek s simpatijo.

Kako se dobro pripraviti na video zmenek s simpatijo?

Poskrbi za najboljši vtis

Da se moraš urediti vsaj pol toliko, kot da greš na zmenek v živo, ni potrebno posebej izpostavljati, kajne? Ker hočeš narediti dober vtis, obleci kaj lepega, uredi frizuro in predvsem si na obraz pričaraj nasmeh.

Ne pozabi na svoje ozadje

Ker bo simpatija pri video klicu videla tebe in tvojo neposredno okolico, moraš nekaj pozornosti nameniti tudi svojemu ozadju. Kakšno ozadje boš izbral/a, je tvoja odločitev, priporočamo pa nevtralno ozadje (brez zapletenih vzorcev in močnih barv).

Glede na to, kako daleč sta v spoznavanju, premisli tudi o fotografijah, ki se lahko znajdejo v tvojem ozadju. Če sta še na začetku spoznavanja in gre za prvi video klic, potem svetujemo, da odstraniš fotografije družinskih članov in tudi vse, kar bi lahko izdajalo tvojo lokacijo – previdnost ni odveč.

Če pa vajino spoznavanje poteka že nekaj časa in sta se celo že videla prek video klica, pa znajo biti fotografije dobra iztočnica za pogovor. Dobro premisli in se odloči, koliko si simpatiji pripravljen/a povedati o sebi oz. koliko svojega intimnega prostora boš razkril/a.

Poskrbi za dobro osvetlitev obraza

Poskrbi, da za teboj ne bo okna, posebej, če bo pogovor potekal podnevi. Raje se obrni tako, da okno vidiš ti. Razlog za to je, da bo naravna svetloba, ki prihaja skozi okno, osvetlila tvoj obraz, na simpatijo pa bo to naredilo precej boljši vtis, kot temni obraz.

Poskrbi, da bo tvoj obraz viden v celoti in da bo svetel!

Če bo video klic potekal zvečer, ko je že tema, potem prižgi luči. Idealno bi bilo, da imaš majhno svetilko nekje pred seboj, vendar pazi, da ne bo svetloba premočna, saj te lahko moti. Pomembno je, da ti je udobno!

Pazi tudi, da bo simpatija videla tvoj obraz v celoti. Mobilni telefon postavi na ravno pravo razdaljo od sebe oziroma računalnik, v kolikor uporabljaš ONA-ON preko desktop različice.

Izberi primeren prostor

Udobna namestitev, sploh pri zmenku, je pomembna. Zato izberi prostor, ki je svetel in tebi najbolj udoben. Lahko je to dnevna soba, kjer sediš na kavču, lahko pa je kuhinja, sploh, če je to tvoj hobi ali pa celo vajin skupni interes in bosta tako takoj imela iztočnico za pogovor.

Če živiš s sostanovalci, se umakni v miren prostor, kjer te pri zmenku ne bodo motili. Kopalnica absolutno ni primeren prostor za video zmenek.

Video zmenki: Še nekaj praktičnih nasvetov

Mobilni telefon oziroma kamero postavi na stojalo ali ga z nečim podloži, da med pogovorom ne bo prihajalo do nadležnega tresenja. Pa tudi tvoja roka ti bo hvaležna.

Telefon postavi tako, da bo nekje v višini tvojih oči. Tak kot kamere je najbolj naraven, zato tako narediš boljši vtis. Ko govoriš med zmenkom, ne pozabi gledati v kamero – tako boš s simpatijo vzpostavil/a očesni stik (no, vsaj na strani simpatije bo tako, ti boš videl/a kamero).

Telefon napolni in ga namesti v višino oči.

Pred zmenkom ne pozabi mobilnega telefona napolniti, saj video klici običajno potrebujejo več energije. Saj nočeš, da se ti sredi zmenka telefon ugasne, kajne?

O čem se naj pogovarjava?

Najprej se s simpatijo prek ona-on klepeta dogovorita za datum in uro vajinega video klica. Če bosta načrtovala vnaprej, se bo vajino pričakovanje večalo (beri: metuljčki :D), poleg tega pa se bosta imela nečesa za veseliti.

Glede na to, da sta si dopisovala na ona-on.com, nekaj stvari drug o drugem že vesta. Navežita se na to in razvijta pogovor.

Teme za pogovor so različne – najbolje, da se navežeta na svoje dopisovanje, kjer sta si že nekaj povedala drug o drugem. Dodatno si lahko pripravita vprašanja ali pa se gresta kakšno besedno igro.

Pred zmenkom si lahko tudi pripraviš nekaj vprašanj, za vsak primer, če bo prišlo do neprijetne tišine. Ker je pri video zmenku v ospredju pogovor, si lahko omislita kakšno besedno igro, recimo igro 20 vprašanj (primeri: Kateri je tvoj najljubši film in zakaj? Si jutranja ali nočna oseba? Kakšne so tvoje sanjske počitnice? itd.).

S simpatijo lahko skupaj skuhata večerjo, vsak v svoji kuhinji, in delita svoje recepte drug z drugim. Nato pa seveda skupaj uživata v večerji. Lahko komentirata kakšen film, ki sta ga oba gledala pred kratkim, ali pa delita mnenje o določeni knjigi.

Najpomembnejše: Ne pozabi uživati v zmenku.

Po zmenku si privošči čas zase

Ker ostajaš doma, boš morda imel/a občutek, kot da nisi bila na zmenku. To enostavno ni res! Stopil/a si iz cone udobja, bil/a na zmenku ter spoznal/a nekoga novega na drugačen način, kot doslej! Bravo!

Po zmenku si privošči čas zase, tako kot to narediš, ko se vrneš domov iz zmenka v živo. Ponotranji vse, kar si pravkar doživel/a.

Če imaš simpatijo, s katero si že nekaj časa dopisuješ in si jo močno želiš spoznati v živo, ampak je morda med vama prevelika razdalja za popoldansko kavico, potem ji predlagaj Avdio Video zmenek. Velika možnost je, da si tudi simpatija želi spoznati tebe, zato le pogumno!